Κρατικό Πανεπιστήμιο της Μόσχας

Το Κρατικό Πανεπιστήμιο Λομονόσοφ της Μόσχας (ρωσ. Моско́вский госуда́рственный университе́т и́мени М. В. Ломоно́сова, МГУ, αγγλ. Moscow State University) είναι το μεγαλύτερο πανεπιστήμιο της Ρωσίας. Ιδρύθηκε το 1755, ενώ διεκδικεί τον τίτλο του αρχαιότερου πανεπιστημίου της Ρωσίας, καθώς και του ψηλότερου κτηρίου εκπαιδευτικού ιδρύματος στον κόσμο. Πήρε τ' όνομά του από τον ιδρυτή του, Μιχαήλ Λομονόσοφ, ο οποίος ήταν Ρώσος επιστήμονας, συγγραφέας και μαθηματικός.

Το 2021, το πανεπιστήμιο έχει 38.000 φοιτητές και περίπου 12.000 άτομα διδακτικό προσωπικό. Συνολικά, υπάρχουν 39 σχολές και οι προπτυχιακοί φοιτητές μπορούν να επιλέξουν ανάμεσα σε 128 προγράμματα. Με 1.000 κτίρια και κατασκευές, συμπεριλαμβανομένων οκτώ κοιτώνων, η πανεπιστημιούπολη καλύπτει πάνω από ένα εκατομμύριο τετραγωνικά μέτρα. Το σύστημα βιβλιοθηκών του είναι ένα από τα μεγαλύτερα της χώρας και περιέχει εννέα εκατομμύρια βιβλία.

Μεταξύ των αποφοίτων του υπάρχουν 11 άτομα στα οποία απονεμήθηκε το βραβείο Νόμπελ και 7 άτομα στα οποία έχει απονεμηθεί το Fields Medal. Οι συγγραφείς Αντόν Τσέχοφ και Ιβάν Τουργκένιεφ, όπως επίσης ο πολιτικός Μιχαήλ Γκορμπατσώφ αποφοίτησαν από το πανεπιστήμιο αυτό.

Το 2021, ο πρύτανης του ιδρύματος είναι ο Βίκτορ Σαντόβνιτσι.

Ακαδημαϊκή κατάταξη 

Το Κρατικό Πανεπιστήμιο της Μόσχας είναι ένα από τα πιο πιο αναγνωρισμένα ιδρύματα τριτοβάθμιας εκπαίδευσης στη Ρωσία και έχει απαιτητικές προϋποθέσεις εισόδου για τους υποψήφιους φοιτητές. 

To 2020, το πανεπιστήμιο κατατασσόταν στη θέση 93 με βάση την ARWU (Academic Ranking of World Universities), η οποία είναι μία από τις πιο γνωστές ετήσιες εκδόσεις παγκόσμιας κατάταξης πανεπιστημίων. Αναλόγως, το 2021, το πανεπιστήμιο κατατάσσεται στη θέση 74 σε παγκόσμια κλίμακα με βάση το QS (Quacquarelli Symonds) και στη θέση 174 με βάση το THE (Times World University Rankings).

Παραπομπές

Περαιτέρω μελέτη 
 kerie.org Η ιδέα του Πανεπιστημίου στην Αυτοκρατορική Ρωσία: κράτος και κουλτούρα στο διάλογο για την εκπαίδευση (1755-1861)

Εξωτερικοί σύνδεσμοι 

 

Μοσχας
Πολιτισμός στη Μόσχα